पाएं अपने शहर की ताज़ा ख़बरें और फ्री ई-पेपरडाउनलोड करें
बिहार में 18-45 की उम्र के लोगों को कोरोना की वैक्सीन के लिए अभी और इंतजार करना होगा। स्वास्थ्य मंत्री मंगल पांडेय ने दैनिक भास्कर को बताया है कि सीरम इंस्टीट्यूट ऑफ इंडिया (SII) को कोविशील्ड के एक करोड़ डोज का ऑर्डर दिया गया है। अभी तक SII के तरफ से इसकी पुष्टि नहीं की गई है कि वैक्सीन कब तक मिलेगी। जैसे ही अगली खेप बिहार आएगी, सभी को वैक्सीन दिया जाने लगेगा।
'SII से संपर्क में हैं, हरी झंडी मिलने भर की देरी'
पांडेय ने बताया कि बिहार में 18 से 45 साल के लोगों की आबादी 5.46 करोड़ है। इनके लिए वैक्सीनेशन 1 मई से शुरू होना था। अभियान को लेकर स्वास्थ्य विभाग ने हर तरह की तैयारी कर ली है। लोगों का निबंधन भी हो रहा है और उन्हें उनका नजदीकी वैक्सीनेशन सेंटर भी बता दिया जा रहा है। लेकिन, जब तक SII से हमारे ऑर्डर पूरे नहीं किए जाते तब तक इस अभियान को शुरू नहीं किया जा सकता है। हम लोग लगातार उनके संपर्क में हैं। वहां से हरी झंडी मिलने भर की देरी है।
SII के CEO ने फोन पर धमकी का लगाया है आरोप
SII को अभी तक राज्यों से 34 करोड़ और प्राइवेट अस्पतालों से 2 करोड़ वैक्सीन की डोज का ऑर्डर मिला है। भारत के अंदर बड़ी तादाद में कोवीशील्ड वैक्सीन का उत्पादन करने वाली SII के CEO अदार पूनावाला ने हाल में ही लंदन में एक इंटरव्यू में आरोप लगाया कि भारत के शक्तिशाली नेता और बिजनेसमैन उन्हें फोन पर धमका रहे हैं। सभी कोवीशील्ड की सप्लाई तुरंत करने की मांग कर रहे हैं।
4 दिन पहले कम किए थे वैक्सीन के दाम
28 अप्रैल को सीरम ने कोवीशील्ड के दाम घटाए थे। पूनावाला ने ट्वीट पर इसकी जानकारी दी थी। उन्होंने कहा था कि राज्यों को 400 रु। की जगह ये वैक्सीन अब 300 रु। में मिलेगी। इससे पहले 21 अप्रैल को ही सीरम ने वैक्सीन के नए रेट फिक्स किए थे। तब प्राइवेट अस्पतालों को कोवीशील्ड वैक्सीन 600 रुपए में देने की बात कही थी। इससे पहले इन अस्पतालों को ये वैक्सीन 250 रुपए में दी जा रही थी। तब राज्यों के लिए दाम 400 रुपए तय किए गए थे। केंद्र को दी जाने वाली वैक्सीन के दाम पहले की तरह 150 रुपए ही रखे गए थे।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn